"Zuma het 'n verband," sê presidensie - Maroela Media
Die presidensie het Dinsdag bevestig dat president Jacob Zuma 'n verband op sy woning in Nkandla, KwaZulu-Natal, het.
"Ons bevestig dat president Zuma 'n verband by een van die nasionale banke het en dat hy dit steeds maandeliks afbetaal," het Mac Maharaj, woordvoerder vir die presidensie, gesê. Die presidensie het gesê hy neem kennis dat sekere mediaberigte impliseer dat Zuma die Nasionale Vergadering hieroor mislei het. "Ons doen 'n beroep op die media om die agentskappe wat die verskeie aspekte van die sekuriteitsverbeteringe ondersoek, te respekteer. Spekulasie en gerugte sal nie die proses aanhelp nie," het Maharaj gesê.
Die City Press het Sondag berig dat daar geen verband op die woning registreer is nie. Die koerant beweer dat die erf waarop die huis gebou is, deur koning Goodwill Zwelithini se Ingonyama Trust besit word. Die koerant het verder berig dat die Trust 32% van alle grond in KwaZulu-Natal namens die Staat en tot voordeel van sy bewoners bestuur.
Zuma het Donderdag aan die parlement gesê dat hy steeds 'n verband op die woning afbetaal. "Ek het besluit om by my huis aan te bou en ek het meer rondawels bygevoeg. En ek het 'n heining rondom my huis laat opsit. En ek het met die bank in verbinding getree, en ek betaal steeds 'n verband op die eerste fase van my huis," het Zuma gesê.
Die City Press kon nog nie openbare rekords opspoor wat Zuma se bewering, dat daar 'n verband op die huis afbetaal word, staaf nie. Die akte vir die eiendom dui daarop dat Ingonyama Trust die eienaar is.
Belinda Benson, eiendomsbestuurder van die Ingonyama Trust, het aan die koerant gesê dat die aktekantoor se rekords vir Zuma se huis is. Volgens Benson is sy nie bewus van 'n verband wat teen die eiendom geregistreer is nie. "Oor daardie spesifieke deel, soos wat dit nou staan, is daar nie 'n verband nie," het Benson glo gesê. "Of dit al geregistreer is en of dit nog in die proses is om geregistreer te word, en of die president besluit het om 'n verband teen 'n ander eiendom te registreer, weet ons nie."